**Likumprojekta "Grozījumi Tiesu izpildītāju likumā" sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks | Likumprojektā “Grozījumi Tiesu izpildītāju likumā” (turpmāk – likumprojekts) ietverti grozījumi, kas skar dažādus ar zvērinātu tiesu izpildītāju profesionālās darbības organizēšanu un uzraudzību saistītus aspektus.Vienlaikus likumprojektā ietverti grozījumi Tiesu izpildītāju likuma pārejas noteikumos, lai nodrošinātu amata izpildu darbību nepārtrauktību lietās, kurām no 2020. gada 1. jūlija mainās piekritība sakarā ar Administratīvo teritoriju un apdzīvoto vietu likumā noteikto administratīvi teritoriālo iedalījumu.Likumprojekts stāsies spēkā 2020. gada 1. jūlijā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likumprojekts izstrādāts pēc Tieslietu ministrijas iniciatīvas. Ar Ministru prezidenta rezolūciju Nr. 2020-1.1.1./52-52 visiem ministriem tika uzdots savas kompetences ietvaros apzināt un sniegt priekšlikumus par nepieciešamajām darbībām un reformām un to paredzamo gaitu savā pārziņā esošajās jomās administratīvi teritoriālās reformas īstenošanai un līdz 2020. gada 1. oktobrim iesniegt tos izskatīšanai Ministru kabinetā. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Tiesu izpildītāju likuma 49. pants nosaka, ka zvērinātam tiesu izpildītājam aizliegts veikt izpildu darbības lietās, kurās viena no pusēm ir viņš pats, viņa laulātais, bijušais laulātais, viņa vai viņa laulātā radinieks taisnā līnijā visās pakāpēs, sānu līnijā — līdz ceturtajai pakāpei un svainībā — līdz trešajai pakāpei, kā arī zvērināta tiesu izpildītāja vai viņa laulātā aizbildnībā vai aizgādnībā esošas personas vai zvērināta tiesu izpildītāja vai viņa laulātā adoptētāji vai adoptētieLīdzīga satura norma ietverta arī Civilprocesa likuma 550. panta pirmajā daļā, nosakot zvērināta tiesu izpildītāja atstatīšanas un noraidīšanas pamatus gadījumos, kad zvērināts tiesu izpildītājs veic izpildu darbības. Vienlaikus minētā Civilprocesa likuma norma nosaka, ka zvērinātam tiesu izpildītājam aizliegts izpildu darbības arī ja pastāv citi, likumā tieši nedefinēti apstākļi, kuru ietekmē zvērināts tiesu izpildītājs pamatoti nevar saglabāt objektivitāti un neitralitāti. Atbilstoši Tiesu izpildītāju likuma 4. un 5. pantam zvērināti tiesu izpildītāji ir tiesu sistēmai piederīgas personas un savā amata darbībā zvērināti tiesu izpildītāji ir pielīdzināti valsts amatpersonām. Savukārt saskaņā ar minētā likuma 3. pantu zvērināti tiesu izpildītāji savā amata darbībā ir neatkarīgi un pakļauti vienīgi likumam. Tas nozīmē, ka zvērinātam tiesu izpildītājam kā tiesu sistēmai piederīgai personai ar amatpersonas statusu, ir izvirzīts augsts uzvedības standarts amata pienākumu izpildē. Tas nenozīmē tikai neiesaistīšanos procesā personisku vai materiālu interešu vadītam, bet plašāk – zvērinātam tiesu izpildītājam ir jābūt neatkarīgam, pakļautam tikai likumam, neitrālam un objektīvam savā darbībā. Zvērinātam tiesu izpildītājam kā valsts amatpersonai ir jānovērš jebkādas pamatotas šaubas par sava amata darbības neatkarību un objektivitāti, turklāt minētais pilnībā attiecināms uz jebkuru zvērināta tiesu izpildītāja veiktu amata darbību, proti, ne tikai tādu, kas Civilprocesa likumā noteiktā kārtībā īstenota spriedumu izpildei, bet arī tādas amata darbības, kā piemēram, lietas par bezmantinieku mantu vai mantojuma apsardzību, vai mantojuma inventāra saraksta sastādīšanu. Ņemot vērā minēto, ar likumprojektu (***likumprojekta 1. pants***) tiek paplašināts Tiesu izpildītāju likuma 49. panta tvērums, aizliegumu veikt amata darbībās attiecinot uz jebkuru situāciju, kad pastāv apstākļi, kuru ietekmē zvērināts tiesu izpildītājs pamatoti nevar saglabāt objektivitāti un neitralitāti.Saskaņā ar Tiesu izpildītāju likuma 57. panta pirmo daļu, ja persona iesniegusi sūdzību tiesā Civilprocesa likuma 632. panta kārtībā, jautājums par zvērināta tiesu izpildītāja saukšanu pie disciplināratbildības izskatāms pēc tam, kad likumīgā spēkā stājies tiesas nolēmums par attiecīgās zvērināta tiesu izpildītāja darbības atzīšanu par prettiesisku. Praksē nereti personas sūdzību par zvērināta tiesu izpildītāja vienām un tām pašām darbībām iesniedz ne vien tiesā, bet arī Tieslietu ministrijā. Šādos gadījumos Tieslietu ministrija informē personas, ka viņu sūdzības tiks izvērtētas pēc būtības tam, kad likumīgā spēkā stāsies tiesas nolēmums par attiecīgā zvērināta tiesu izpildītāja darbības atzīšanu par prettiesisku. Kaut arī vairumā gadījumā sūdzības tiesā tiek iesniegtas Civilprocesa likuma 632. panta kārtībā, tomēr personas izmanto savas tiesības vērsties tiesā arī ar sūdzību par zvērināta tiesu izpildītāja rīcību atbilstoši Civilprocesa likuma 617. panta otrajai daļai. Pastāvot šādiem apstākļiem, atbilstoši šobrīd spēkā esošajam regulējumam Tieslietu ministrijai nav tiesiska pamata atlikt personas sūdzības izskatīšanu, sagaidot tiesas nolēmuma spēkā stāšanos, un personai jāsniedz atbilde, vai zvērināta tiesu izpildītāja rīcībā ir saskatāms normatīvo aktu pārkāpums, kaut gan par konkrēto jautājumu ir ierosināta lieta tiesā.Atbilstoši judikatūrai, zvērināta tiesu izpildītāja darbību uzraudzība civilprocesuālajā kārtībā un disciplināratbildība darbojas paralēli un neizslēdz viena otru. Zvērinātu tiesu izpildītāja darbību uzraudzība civilprocesuālajā kārtībā nav priekšnoteikums zvērināta tiesu izpildītāja amata disciplināratbildībai. Tas ir, neatkarīgi no tā, vai zvērināta tiesu izpildītāja darbības ir tikušas izvērtētas civilprocesuālajā kārtībā, Tiesu izpildītāju likums paredz iespēju zvērinātu tiesu izpildītāju saukt pie disciplināratbildības (sk. Senāta Administratīvo lietu departamenta 2019.gada 30.septembra spriedumu lietā Nr.SKA-298/2019). Taču atzīstams, ka, izskatot sūdzību Tieslietu ministrijai būtu pamats ņemt vērā arī tiesas pausto novērtējumu par zvērināta tiesu izpildītāja konkrēto darbību pirms lemt jautājumu par iespējamo disciplinārprocesa uzsākšanu. Attiecīgi ar likumprojektu tiek veikti grozījumi Tiesu izpildītāju likuma 57. panta pirmajā daļā (***likumprojekta 2. pants***), paplašinot minētās normas tvērumu un nosakot, ka ikvienā gadījumā, ja persona par zvērināta tiesu izpildītāja darbībām iesniegusi sūdzību tiesā, jautājums par zvērināta tiesu izpildītāja saukšanu pie disciplināratbildības izskatāms pēc tam, kad likumīgā spēkā stājies tiesas nolēmums par attiecīgās zvērināta tiesu izpildītāja darbības atzīšanu par prettiesisku.Likumprojektā ietverti atsevišķi grozījumi, kuru mērķis ir atvieglot ar zvērinātu tiesu izpildītāju pašpārvaldes institūciju darba organizēšanu.Ar likumprojektu tiek izslēgts Tiesu izpildītāj likuma 122. pants (***likumprojekta 3. pants***), kas nosaka, ka zvērinātu tiesu izpildītāju kopsapulci vada personas, kuras šim nolūkam no sava vidus ievēlē sanākušie zvērināti tiesu izpildītāji. Praksē atzīts, ka šāda formāla prasība rada organizatoriskas neērtības, nav attaisnojama un ir svītrojama. Turklāt atzīstams, ka šādi zvērinātu tiesu izpildītāju kopsapulces vadīšanas praktiskas dabas jautājumi, tai skitā kopsapulces vadītāja izraudzīšanas kārtību, pēc būtības regulējami Latvijas Zvērinātu tiesu izpildītāju kolēģijas statūtos, nevis likumā. Zvērinātu tiesu izpildītāju disciplinārlietu komisijas locekļi tiek ievēlēti tādā pašā kārtībā kā Latvijas Zvērinātu tiesu izpildītāju padomes un revīzijas komisijas locekļi, proti, no zvērinātu tiesu izpildītāju vidus, aizklāti balsojot, ar vienkāršu balsu vairākumu. Ņemot vērā minēto, lai nodrošinātu skaidru tiesisko regulējumu, ar likumprojektu (***likumprojekta 4. pants***) tiek attiecīgi papildināta Tiesu izpildītāj 124. panta pirmā daļa.Vienlaikus, lai nodrošinātu zvērinātu tiesu izpildītāju pašpārvaldes institūciju, kā arī zvērinātu tiesu izpildītāju disciplinārlietu komisijas nepārtrauktu darbu arī situācijās, kad kādu tiesisku šķēršļu dēļ (piemēram, valstī noteikti būtiski pārvietošanās un pulcēšanās ierobežojumi, kas objektīvi liedz iespēju zvērinātiem tiesu izpildītājiem sanākt klātienē lēmumu pieņemšanai) nav iespējams sasaukt zvērinātu tiesu izpildītāju kopsapulci, lai nodrošinātu pārstāvju ievēlēšanu darbam šādās institūcijās, ar likumprojektu (***likumprojekta 3. pants***) tiek noteikts, ka šādos gadījumos Latvijas Zvērinātu tiesu izpildītāju padomes, disciplinārlietu komisijas un revīzijas komisijas locekļi turpina pildīt Tiesu izpildītāju likumā un Latvijas Zvērinātu tiesu izpildītāju kolēģijas statūtos paredzētās funkcijas līdz brīdim, kamēr kopsapulce ievēlē tos atkārtoti vai šajos amatos ievēlē citus zvērinātus tiesu izpildītājus. Vienlaikus citu jautājumu izlemšanai, kas nav saistīti ar vēlēšanām, šādās situācijās likumprojekts nosaka tiesības Latvijas Zvērinātu tiesu izpildītāju padomei tiesības organizēt balsošanu rakstveidā vai attālināti. Kārtību, kādā notiek lēmumu projektu apspriešana un lēmumu pieņemšanā rakstveidā vai attālināti, kā arī elektroniskā un rakstveida procedūra regulējuma ar kopsapulces lēmumu.Ar likumprojektu tiek novērsta nepieciešamību elektroniski parakstīt dokumentus, kas tiek sagatavoti Izpildu lietu reģistrā un ko adresātam nosūta uz oficiālo e-adresi (***likumprojekta 5. pants***). Saskaņā ar Tiesu izpildītāju likumu zvērināti tiesu izpildītāji, veicot amata darbības, lieto vienotu lietvedības informācijas sistēmu - Izpildu lietu reģistru. Savukārt saskaņā ar Oficiālās elektroniskās adreses likumu zvērinātam tiesu izpildītājam noteikts pienākums izmantot oficiālo elektronisko adresi no 2020. gada 1. janvāra. Lai gan saskaņā ar minētā likuma 4. panta trešo daļu Oficiālās elektroniskās adreses likumā paredzētā dokumentu sūtīšanas kārtība civilprocesā ir piemērojama tiktāl, ciktāl citos likumos nav noteikta cita dokumentu sūtīšanas kārtība un spēkā esošais tiesiskais regulējums nenosaka imperatīvu prasību spriedumu izpildes procesā paredzētos paziņojumus izpildu lietu dalībniekiem sūtīt uz to oficiālajām elektroniskajām adresēm Civilprocesa likumā noteiktais pienākums zvērinātam tiesu izpildītājam informēt parādnieku par dažādiem ar sprieduma izpildes procesu saistītiem posmiem vērsts uz to, lai nodrošinātu iespēju parādniekam realizēt likumā noteiktās tiesības un pienākumus. Līdz ar to, dažādu paziņojumu laicīga nesaņemšana var radīt šķēršļus vai kavēt iespēju noteiktu parādnieka tiesību īstenošanai, piemēram, būt informētam par piedziņas vēršanas procesa uzsākšanu, lūgt īpašuma atkārtotu novērtēšanu, iepazīties ar dokumentiem, kas attiecas uz piedziņas darbību veikšanu u.c. Zvērinātam tiesu izpildītājam jāgūst pārliecība, ka parādnieks ir informēts par ar piedziņas vēršanu saistītām zvērināta tiesu izpildītāja darbībām. Attiecīgi, ja zvērināta tiesu izpildītāja rīcībā ir informācija, ka personai ir aktivizēts oficiālās elektroniskās adreses konts (piemēram, persona par to ir tieši informējusi), zvērinātam tiesu izpildītājam ir pamats vērtēt iespēju ar izpildu lietu saistītos paziņojumus parādniekam nosūtīt arī uz oficiālo elektronisko adresi.Oficiālā elektroniskā adrese kā valsts pārvaldē vienots risinājums ir ieviests, lai elektroniskā vidē nodrošinātu garantētu, drošu un ērtu oficiālo saziņu starp valsts iestādēm un privātpersonām, tai skaitā, to nodrošinot vienotas sistēmas ietvaros, kas novērš šaubas par nosūtītāja un nosūtītā dokumenta īstumu, tādēļ dokumenta elektroniska parakstīšana ar drošu elektronisko parakstu zaudē savu nozīmi un kļūst lieka. Līdzīga pieeju attiecībā uz korespondences sagatavošanu likumdevējs jau ir paredzējis attiecībā uz Maksātnespējas kontroles dienesta, maksātnespējas procesa administratora un tiesiskās aizsardzības procesa uzraugošās personas sagatavotajiem dokumentiem (Maksātnespējas likuma 12.1 panta sestā daļa). Ņemot vērā, ka 2020. gada 23. jūnijā stājās spēkā jaunais Administratīvo teritoriju un apdzīvoto vietu likums, tiks virzīti grozījumi Ministru kabineta 2010. gada 19. janvāra noteikumos Nr. 66 “Noteikumi par zvērinātu tiesu izpildītāju skaitu, viņu amata vietām, iecirkņiem un to robežām”, precizējot administratīvās teritorijās ietilpstošās teritoriālās iedalījuma vienības atbilstoši Administratīvo teritoriju un apdzīvoto vietu likumam.Administratīvi teritoriālās reformas rezultātā, diviem zvērinātu tiesu izpildītāju iecirkņiem daļa no šobrīd piekritīgās teritorijas tiek pievienota citā tiesu apgabalā esošam iecirknim. Proti, Skultes pagasts (šobrīd Vidzemes apgabaltiesas 93. iecirknis) tiek pievienots Saulkrastu novadam (Rīgas apgabaltiesas 84. iecirknis). Skultes pagastam kļūstot par Saulkrastu novada administratīvi teritoriālo iedalījuma vienību, tas automātiski ietilpst Rīgas rajona (tiesas) un attiecīgi Rīgas apgabaltiesas darbības teritorijā. Savukārt Varakļānu novada (šobrīd Vidzemes apgabaltiesas 94. iecirknis) visas administratīvās iedalījuma vienības (Murmastienes pagasts, Varakļānu pagasts, Varakļānu pilsēta) tiek pievienotas Rēzeknes novadam (Latgales apgabaltiesas 29., 30., 31. iecirknis) un kļūst par Rēzeknes tiesas un attiecīgi Latgales apgabaltiesas darbības teritorijā ietilpstošo administratīvi teritoriālo iedalījuma vienību.Ņemot vērā minēto un to, ka zvērinātu tiesu izpildītāju iecirkņu sadalījums ir pakārtots apgabaltiesu darbību teritorijām un iecirkņu robežas ir pakārtotas noteiktām administratīvās teritorijas iedalījuma vienībām (piemēram, pagastiem), nepieciešams veikt grozījumus Tiesu izpildītāju likuma pārejas noteikumos, nosakot, ka Tiesu izpildītāju likuma 71. panta pirmās daļas noteikumi par ierobežojumu zvērinātam tiesu izpildītājam veikt amata darbības tās apgabaltiesas darbības teritorijā, pie kuras viņš pastāv, neattiecas uz amata darbībām (šā likuma 73. un 74. pants), kuras:1) saistībā ar Skultes pagasta teritorijas ietveršanu Rīgas apgabaltiesas darbības teritorijā savu amata pienākumu pildīšanai Vidzemes apgabaltiesas zvērināts tiesu izpildītājs veic Rīgas apgabaltiesas darbības teritorijā lietās, kas uzsāktas līdz 2021. gada 30. jūnijam, to ieskaitot;2) saistībā ar Murmastienes pagasta, Varakļānu pagasta un Varakļānu pilsētas ietveršanu Latgales apgabaltiesas darbības teritorijā savu amata pienākumu pildīšanai Vidzemes apgabaltiesas zvērināts tiesu izpildītājs veic Latgales apgabaltiesas darbības teritorijā lietās, kas uzsāktas līdz 2021. gada 30. jūnijam, to ieskaitot.Likumprojekta spēkā stāšanās noteikta 2021. gada 1. jūlijā, spēkā stāšanās laiku saskaņojot ar Administratīvo teritoriju un apdzīvoto vietu likuma pārejas noteikumu 2. punktā noteikto esošo republikas pilsētu un novadu pašvaldības pilnvaru termiņu. |
| 3. | Projekta izstrādē iesaistītās institūcijas un publiskas personas kapitālsabiedrības | Likumprojektu izstrādāja Tieslietu ministrija sadarbībā ar Latvijas Zvērinātu tiesu izpildītāju padomi. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Zvērināti tiesu izpildītāji, zvērināti notāri, mantot aicinātās personas.Atbilstoši Ministru kabineta 2010. gada 19. janvāra noteikumiem Nr. 66 "Noteikumi par zvērinātu tiesu izpildītāju skaitu, viņu amata vietām, iecirkņiem un to robežām" maksimālais zvērinātu tiesu izpildītāju skaits ir 97. Likumprojektā ietvertie grozījumi, kas groza Tiesu izpildītāju likuma 57. panta pirmo daļu, netieši attiecas uz ikvienu fizisku un juridisku personu, kurai būs statuss izpildu lietā. Šādu personu skaitlisko apmēru nav iespējams noteikt.Likumprojektā ietvertie grozījumi, lai nodrošinātu amata izpildu darbību nepārtrauktību lietās arī pēc administratīvi teritoriālās reformas, attiecas uz ikvienu personu, kas ir vai nākotnē būs izpildu lietas dalībnieks. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts šo jomu neskar. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Izpildot Ministru prezidenta rezolūciju Nr. 2020-1.1.1./52-52 visiem ministriem tika uzdots savas kompetences ietvaros apzināt un sniegt priekšlikumus par nepieciešamajām darbībām un reformām un to paredzamo gaitu savā pārziņā esošajās jomās administratīvi teritoriālās reformas īstenošanai un līdz 2020. gada 1. oktobrim iesniegt tos izskatīšanai Ministru kabinetā, Tieslietu ministrija izstrādājusi un …. VSS izsludinājusi grozījumus Ministru kabineta 2010. gada 19. janvāra noteikumos Nr. 66 “Noteikumi par zvērinātu tiesu izpildītāju skaitu, viņu amata vietām, iecirkņiem un to robežām”, lai pielīdzinātu administratīvās teritorijas un tajās ietilpstošās teritoriālās iedalījuma vienības atbilstoši Administratīvo teritoriju un apdzīvoto vietu likumam. |
| 2. | Atbildīgā institūcija | Tieslietu ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši [Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības plānošanas procesā"](http://likumi.lv/doc.php?id=197033), lai informētu sabiedrību par likumprojektu un dotu iespēju izteikt viedokli, likumprojekts pirms tā iesniegšanas Valsts sekretāru sanāksmē 2020. gada ….. ievietots Tieslietu ministrijas mājaslapā. |
| 2. | Sabiedrības līdzdalība projekta izstrādē | Likumprojekts izstrādāts sadarbībā ar Latvijas Zvērinātu tiesu izpildītāju padomi. Minētā institūcija likumprojekta izstrādē piesaistīta kā zvērinātu tiesu izpildītāju pārstāvības institūcija. |
| 3. | Sabiedrības līdzdalības rezultāti | Latvijas Zvērinātu tiesu izpildītāju padome atbalsta likumprojektu. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Zvērināti tiesu izpildītāji, Latvijas Zvērinātu tiesu izpildītāju padome. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav plānota jaunu institūciju izveide, esošu institūciju likvidācija vai reorganizācija. Nav ietekmes uz pārvaldes funkcijām un institucionālu struktūru. |
| 3. | Cita informācija | Nav. |

Tieslietu ministrs Jānis Bordāns

Iesniedzējs:

Tieslietu ministrijas

valsts sekretārs Raivis Kronbergs

Timpare 67036829

Evija.Timpare@tm.gov.lv